               IL-KUMMISSJONI EWROPEA
            Brussell, 4.10.2017
            COM(2017) 564 final
            2017/0246(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fil-Kumitat ta’ Assoċjazzjoni li jiltaqa’ fil-konfigurazzjoni tal-Kummerċ, stabbilit bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u r-Repubblika tal-Moldova, min-naħa l-oħra fir-rigward tal-pjan direzzjonali komprensiv ippreżentat mir-Repubblika tal-Moldova f’relazzjoni mal-implimentazzjoni tal-Ftehim fil-qasam tal-akkwist pubbliku

               MEMORANDUM TA’ SPJEGAZZJONI

               1.Is-suġġett tal-proposta

               Din il-proposta tikkonċerna d-Deċiżjoni tal-Kunsill li tistabbilixxi l-pożizzjoni li l-Unjoni għandha tieħu fil-laqgħa tal-Kumitat ta’ Assoċjazzjoni fil-konfigurazzjoni tal-Kummerċ b’rabta mal-adozzjoni ta’ opinjoni favorevoli dwar il-pjan direzzjonali komprensiv ippreżentat mir-Repubblika tal-Moldova f’relazzjoni mal-implimentazzjoni tal-Ftehim fil-qasam tal-akkwist pubbliku.

               2.Il-kuntest tal-proposta

               2.1.Il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Moldova, min-naħa l-oħra

               Il-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, fuq naħa, u r-Repubblika tal-Moldova, fuq in-naħa l-oħra (“il-Ftehim”) għandu l-għan li jikkontribwixxi għall-integrazzjoni ekonomika gradwali u t-tisħiħ tal-assoċjazzjoni politika bejn ir-Repubblika tal-Moldova u l-Unjoni Ewropea. Il-ftehim daħal fis-seħħ fl-1 ta' Lulju 2016.

               2.2.Il-Kumitat ta' Assoċjazzjoni

               Il-Kumitat ta’ Assoċjazzjoni huwa korp stabbilit permezz tal-Ftehim, li, skont l-Artikolu 438(3) tal-Ftehim, għandu l-poter li jadotta deċiżjonijiet fil-każijiet li hemm ipprovdut għalihom fil-Ftehim, u f'oqsma li fihom il-Kunsill ta’ Assoċjazzjoni jkun iddelegalu poteri. Dawk id-deċiżjonijiet għandhom ikunu vinkolanti fuq il-Partijiet, li għandhom jieħdu l-miżuri xierqa biex iwettquhom.

               Kif stipulat fl-Artikolu 438(4) tal-Ftehim, il-Kumitat ta’ Assoċjazzjoni għandu jiltaqa’ fil-konfigurazzjoni tal-Kummerċ sabiex jindirizza kull kwistjoni kummerċjali jew li għandha x’taqsam mal-kummerċ fit-Titlu V tal-Ftehim. Kif speċifikat fl-Artikolu 1(4) tar-Regoli ta’ Proċedura tal-Kumitat ta’ Assoċjazzjoni u tas-Sottokumitati (“ir-Regoli ta’ Proċedura”),
                  1
                il-Kumitat ta’ Assoċjazzjoni fil-Konfigurazzjoni tal-Kummerċ għandu jkun magħmul minn uffiċjali għolja tal-Kummissjoni Ewropea u tar-Repubblika tal-Moldova li jkunu responsabbli minn materji kummerċjali jew li għandhom x’jaqsmu mal-kummerċ. Rappreżentant tal-Kummissjoni Ewropea jew tar-Repubblika tal-Moldova li jkun responsabbli mill-kummerċ u materji relatati mal-kummerċ għandu jaġixxi bħala l-President tal-Kumitat ta’ Assoċjazzjoni fil-konfigurazzjoni dwar il-Kummerċ. Għal-laqgħat jattendi wkoll rappreżentant tas-Servizz Ewropew għall-Azzjoni Esterna.

               Konformi mal-Artikolu 438(3) tal-Ftehim u l-Artikolu 11(1) tar-Regoli ta’ Proċedura, il-Kumitat ta’ Assoċjazzjoni għandu jadotta d-deċiżjonijiet tiegħu bi ftehim reċiproku bejn il-Partijiet u wara li jkunu saru kollha l-proċeduri interni rispettivi. Kull deċiżjoni jew rakkomandazzjoni għandha tiġi ffirmata mill-President tal-Kumitat ta' Assoċjazzjoni u awtentikata mis-Segretarji tal-Kumitat ta' Assoċjazzjoni.

               2.3.L-att previst tal-Kumitat ta’ Assoċjazzjoni fil-konfigurazzjoni tal-Kummerċ

               Il-Kumitat ta’ Assoċjazzjoni fil-konfigurazzjoni tal-Kummerċ għandu jadotta deċiżjoni ta’ opinjoni favorevoli dwar il-pjan direzzjonali komprensiv ippreżentat mir-Repubblika tal-Moldova f’relazzjoni mal-implimentazzjoni tal-Ftehim fil-qasam tal-akkwist pubbliku (“l-att previst”).

               L-iskop tal-opinjoni favorevoli dwar il-pjan direzzjonali huwa li l-approssimazzjoni tal-liġijiet tar-Repubblika tal-Moldova fil-qasam tal-akkwist pubbliku tiġi razzjonalizzata, kif imfisser fl-Artikolu 272 tal-Ftehim.  Dan il-pass huwa parti integrali fil-proċess tal-implimentazzjoni tal-Ftehim. Il-pjan direzzjonali għandu jiġi kkunsidrat bħala d-dokument ta’ referenza għall-implimentazzjoni tal-Ftehim mir-Repubblika tal-Moldova fil-qasam tal-akkwist pubbliku.

               L-att previst għandu jsir vinkolanti għall-Partijiet tal-Ftehim f’konformità mal-Artikolu 438(3) tal-Ftehim, li jistipula li: “Il-Kumitat ta’ Assoċjazzjoni jkollu l-poter li jadotta deċiżjonijiet fil-każijiet li hemm ipprovdut għalihom fil-Ftehim, u f'oqsma li fihom il-Kunsill ta’ Assoċjazzjoni jkun iddelegalu poteri. Dawk id-deċiżjonijiet għandhom ikunu vinkolanti fuq il-Partijiet, li għandhom jieħdu l-miżuri xierqa biex iwettquhom”.

               3.Il-pożizzjoni li għandha tiġi adottata f’isem l-Unjoni

               Din il-proposta għal Deċiżjoni tal-Kunsill tistabbilixxi l-pożizzjoni tal-Unjoni dwar deċiżjoni li għandha tittieħed fil-Kumitat ta’ Assoċjazzjoni stabbilit fil-Ftehim, f’rabta ma’ opinjoni favorevoli dwar il-pjan direzzjonali komprensiv ippreżentat mir-Repubblika tal-Moldova f’relazzjoni mal-implimentazzjoni tal-Ftehim fil-qasam tal-akkwist pubbliku.

               L-opinjoni favorevoli mill-Kumitat ta’ Assoċjazzjoni fil-konfigurazzjoni dwar il-Kummerċ fejn jidħol il-pjan direzzjonali hija meħtieġa sabiex ir-Repubblika tal-Moldova tirrazzjonalizza l-approssimazzjoni tal-liġijiet fil-qasam tal-akkwist pubbliku kif stabbilit fl-Artikolu 272 tal-Ftehim.

               Il-pjan direzzjonali dwar l-akkwist pubbliku ppreżentat mir-Repubblika tal-Moldova huwa konformi mar-rekwiżiti stipulati fl-Artikolu 272(1) u (2) tal-Ftehim.

               Din il-proposta hija konsistenti mal-politiki esterni l-oħra tal-Unjoni, b'mod partikolari l-Politika Ewropea tal-Viċinat u l-politika ta' kooperazzjoni għall-iżvilupp fir-rigward tar-Repubblika tal-Moldova, u tikkontribwixxi fl-implimentazzjoni tagħhom.

               Id-dispożizzjonijiet kummerċjali u relatati mal-kummerċ tal-Ftehim saritilhom valutazzjoni tal-impatt ex ante fl-2009, segwita mill-Valutazzjoni tal-Impatt tas-Sostenibbiltà tal-Kummerċ tad-Direttorat Ġenerasli tal-Kummerċ tal-Kummissjoni fl-2012, li kkontribwixxiet għall-proċess ta' negozjati tad-DCFTA. Dan l-istudju kkonferma li l-implimentazzjoni ta' dispożizzjonijiet tal-kummerċ u relatati mal-kummerċ ma jkollha ebda impatt negattiv fuq l-Unjoni, l-acquis tagħha jew il-politika tagħha, filwaqt li tipproġetta impatt pożittiv fuq l-iżvilupp ekonomiku tar-Repubblika tal-Moldova. Il-proposta ma għandha l-ebda impatt negattiv fuq il-politika ekonomika, soċjali jew ambjentali tal-Unjoni.

               F'dan l-istadju l-Ftehim mhuwiex soġġett għal proċeduri ta' REFIT; ma jimplika ebda kostijiet għall-SMEs tal-Unjoni; u ma jqajjem ebda kwistjoni mil-lat tal-ambjent diġitali.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f'isem l-Unjoni f'sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregola s-sede inkwistjoni. Jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  2
               .

               4.1.2.Applikazzjoni għal dan il-każ

               Il-Kumitat ta’ Assoċjazzjoni huwa korp stabbilit bi ftehim, jiġifieri l-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Moldova, min-naħa l-oħra.

               L-Artikolu 272(3) tal-Ftehim jistipula li wara l-opinjoni favorevoli mill-Kumitat ta’ Assoċjazzjoni fil-konfigurazzjoni tal-Kummerċ, il-pjan direzzjonali għandu jitqies bħala d-dokument ta’ referenza għall-implimentazzjoni ta’ dan il-Kapitolu. F’konformità mal-Artikolu 438(3) tal-Ftehim, il-Kumitat ta’ Assoċjazzjoni għandu jkollu l-poter li jadotta deċiżjonijiet fil-każijiet li jsir provvediment għalihom fil-Ftehim. F’konformità mal-Artikolu 438(4) tal-Ftehim, il-Kumitat ta’ Assoċjazzjoni għandu jiltaqa’ fil-konfigurazzjoni tal-Kummerċ sabiex jindirizza kull kwistjoni kummerċjali jew li għandha x’taqsam mal-kummerċ fit-Titlu V tal-Ftehim.

               L-att li l-laqgħa tal-Kumitat ta’ Assoċjazzjoni fil-konfigurazzjoni dwar il-Kummerċ hija msejħa li tadotta jikkostitwixxi att b’effetti legali. L-att previst se jkun vinkolanti għall-Partijiet skont l-Artikolu 438(3) tal-Ftehim.

               L-att previst ma jissupplimentax jew jemenda l-qafas istituzzjonali tal-ftehim.

               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi adottata pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawk l-għanijiet jew komponenti jkun identifikabbli bħala ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv u l-kontenut ewlieni tal-att previst huwa l-adozzjoni ta’ opinjoni favorevoli dwar il-pjan direzzjonali komprensiv ippreżentat mir-Repubblika tal-Moldova f’relazzjoni mal-implimentazzjoni tal-Ftehim fil-qasam tal-akkwist pubbliku. Għaldaqstant, l-objettiv u l-kontenut ewlieni tal-att previst jirrelata mal-politika kummerċjali komuni skont l-Artikolu 207.

               Il-bażi ġuridika sostantiva għad-deċiżjoni proposta hija għalhekk l-Artikolu 207 TFUE.

               4.3.Konklużjoni

               Il-bażi ġuridika tad-Deċiżjoni tal-Kunsill proposta hija l-Artikolu 207 tat-TFUE, flimkien mal-Artikolu 218(9) tat-TFUE.

               2017/0246 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f’isem l-Unjoni Ewropea, fil-Kumitat ta’ Assoċjazzjoni li jiltaqa’ fil-konfigurazzjoni tal-Kummerċ, stabbilit bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u r-Repubblika tal-Moldova, min-naħa l-oħra fir-rigward tal-pjan direzzjonali komprensiv ippreżentat mir-Repubblika tal-Moldova f’relazzjoni mal-implimentazzjoni tal-Ftehim fil-qasam tal-akkwist pubbliku

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 207 flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom fuq naħa waħda, u r-Repubblika tal-Moldova, fuq in-naħa l-oħra (“il-Ftehim”) ġie konkluż mill-Unjoni bid-Deċiżjoni tal-Kunsill (UE) 2016/839 tat-23 ta’ Mejju 2016
                  3
                u daħal fis-seħħ fl-1 ta’ Lulju 2016.

               (2)F’konformità mal-Artikolu 272(1) u (2) tal-Ftehim, ir-Repubblika tal-Moldova għandha tissottometti lill-Kumitat ta' Assoċjazzjoni fil-konfigurazzjoni tal-Kummerċ, kif stabbilit fl-Artikolu 438(4) ta' dan il-Ftehim, pjan direzzjonali komprensiv għall-implimentazzjoni tal-kapitolu dwar l-akkwist pubbliku bi skedi ta' żmien u miri li għandhom jinkludu r-riformi kollha f'termini ta' approssimazzjoni lejn l-acquis tal-Unjoni u l-bini ta' kapaċità istituzzjonali.

               (3)L-Artikolu 272(3) tal-Ftehim jistipula li wara l-opinjoni favorevoli mill-Kumitat ta’ Assoċjazzjoni fil-konfigurazzjoni tal-Kummerċ, il-pjan direzzjonali għandu jitqies bħala d-dokument ta’ referenza għall-implimentazzjoni tal-Kapitolu 8 tat-Titolu V tal-Ftehim. L-Unjoni għandha tagħmel mill-aħjar biex tassisti lir-Repubblika tal-Moldova fl-implimentazzjoni tal-pjan direzzjonali.

               (4)Il-Kumitat ta’ Assoċjazzjoni li jiltaqa’ fil-konfigurazzjoni tal-Kummerċ għandu jadotta deċiżjoni ta’ opinjoni favorevoli dwar il-pjan direzzjonali komprensiv ippreżentat mir-Repubblika tal-Moldova f’relazzjoni mal-implimentazzjoni tal-Ftehim fil-qasam tal-akkwist pubbliku. F’konformità mal-Artikolu 438(3) tal-Ftehim, id-deċiżjoni tal-imsemmi Kumitat għandha tkun vinkolanti fuq il-Partijiet, li għandhom jieħdu miżuri xierqa biex jimplimentawha.

               (5)Ikun xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat ta’ Assoċjazzjoni li jiltaqa’ fil-konfigurazzjoni tal-Kummerċ, peress li l-pjan direzzjonali ppreżentat mir-Repubblika tal-Moldova huwa konformi mar-rekwiżiti stipulati fl-Artikolu 272(1) u (2) tal-Ftehim. Fil-Kumitat ta’ Assoċjazzjoni li jiltaqa’ fil-konfigurazzjoni tal-Kummerċ, l-Unjoni għandha tiġi rappreżentata mill-Kummissjoni f’konformità mal-Artikolu 17(1) tat-Trattat dwar l-Unjoni Ewropea (TUE),

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f’isem l-Unjoni, għandha tkun ibbażata fuq l-abbozz tad-Deċiżjoni tal-Kumitat ta’ Assoċjazzjoni li jiltaqa’ fil-konfigurazzjoni tal-Kummerċ, mehmuża ma’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)
                  ĠU L 9, 15.1.2015, p. 53.

                     (2)
                  Il-Kawża C-399/12 Il-Ġermanja vs Il-Kunsill (OIV), ECLI:EU:C:2014:2258, il-paragrafi 61-64.

                     (3)
                  ĠU L141, 28.5.2016 p.28.

    ---documentbreak---

               IL-KUMMISSJONI EWROPEA
            Brussell, 4.10.2017
            COM(2017) 564 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjojni li għandha tiġi adottata, f'isem l-Unjoni Ewropea, fil-Kumitat ta' Assoċjazzjoni li jiltaqa' fil-konfigurazzjoni tal-Kummerċ, stabblit bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u r-Repubblika tal-Moldova, min-naħa l-oħra, fir-rigward tal-pjan direzzjonali komprensiv ippreżentat mir-Repubblika tal-Moldova f'relazzjoni mal-implimentazzjoni tal-Ftehim fil-qasam tal-akkwist pubbliku

               DOKUMENT MEHMUŻ

               Abbozz

               Deċiżjoni Nru 2/2017 tal-Kumitat ta’ Assoċjazzjoni UE-MOLDOVA li jiltaqa’ fil-Konfigurazzjoni tal-KUMMERĊ

               tal-…2017

               li jagħti opinjoni favorevoli rigward il-pjan direzzjonali komprensiv dwar l-akkwist pubbliku

               IL-KUMITAT TA' ASSOĊJAZZJONI,

               Wara li kkunsidra l-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, fuq naħa, u r-Repubblika tal-Moldova, fuq in-naħa l-oħra, iffirmat fi Brussell fis-27 ta' Ġunju 2014, u b'mod partikolari l-Artikolu 272(3) tiegħu,

               Billi:

               (1)Il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, min-naħa waħda, u r-Repubblika tal-Moldova, min-naħa l-oħra ("il-Ftehim") daħal fis-seħħ fl-1 ta' Lulju 2016.

               (2)L-Artikolu 272(1) u (2) tal-Ftehim jistipula li r-Repubblika tal-Moldova għandha tissottometti lill-Kumitat ta' Assoċjazzjoni fil-konfigurazzjoni tal-Kummerċ pjan direzzjonali komprensiv għall-implimentazzjoni tal-leġiżlazzjoni relatata mal-akkwist pubbliku bi skedi taż-żmien u għanijiet li għandhom jinkludu r-riformi kollha fejn jidħol it-tqarrib leġiżlattiv għall-acquis tal-Unjoni.

               (3)L-Artikolu 272(3) jispeċifika li opinjoni favorevoli mill-Kumitat ta' Assoċjazzjoni fil-konfigurazzjoni tal-Kummerċ hija meħtieġa biex il-pjan direzzjonali komprensiv isir dokument ta' referenza għall-proċess ta' implimentazzjoni jiġifieri għat-tqarrib leġiżlattiv għall-acquis tal-Unjoni fejn tidħol il-leġiżlazzjoni tar-Repubblika tal-Moldova relatata mal-akkwist pubbliku.

               (4)F’konformità mal-Artikolu 438(3) tal-Ftehim, il-Kumitat ta’ Assoċjazzjoni għandu jkollu l-poter li jadotta deċiżjonijiet fil-każijiet stipulati fil-Ftehim. Dawn id-deċiżjonijiet għandhom ikunu vinkolanti fuq il-Partijiet, li għandhom jieħdu l-miżuri xierqa biex iwettquhom. Il-Kumitat ta' Assoċjazzjoni jadotta d-deċiżjonijiet tiegħu bi ftehim bejn il-Partijiet.

               (5)Skont l-Artikolu 438(4) tal-Ftehim, il-Kumitat ta’ Assoċjazzjoni għandu jiltaqa’ fil-konfigurazzjoni tal-Kummerċ sabiex jindirizza l-kwistjonijiet kollha dwar il-kummerċ u relatati mal-kummerċ skont it-Titolu V tal-Ftehim.

               (6)Il-pjan direzzjonali dwar l-akkwist pubbliku ppreżentat mir-Repubblika tal-Moldova huwa konformi mar-rekwiżiti stabilliti fl-Artikolu 272(1) u (2) tal-Ftehim.

               (7)Huwa għalhekk xieraq li l-Kumitat ta’ Assoċjazzjoni li jiltaqa’ fil-konfigurazzjoni tal-Kummerċ jadotta deċiżjoni li tagħti opinjoni favorevoli rigward il-pjan direzzjonali komprensiv dwar l-akkwist pubbliku ppreżentat mir-Repubblika tal-Moldova,

               ADOTTA DIN ID-DEĊIŻJONI:

               Artikolu 1

               Qiegħda tingħata opinjoni favorevoli rigward l-Istrateġija Nazzjonali għall-Akkwist Pubbliku għall-perjodu 2016-2020 u l-pjan ta’ azzjoni għall-implimentazzjoni tiegħu, adottati mill-Gvern tar-Repubblika tal-Moldova permezz tad-Deċiżjoni tal-Gvern Nru 1332 tal-14 ta’ Diċembru 2016.

               Artikolu 2

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi …, …

                        Għall-Kumitat ta' Assoċjazzjoni

                        Il-President


				|

		52014PC0559

			Proposta għal DEĊIŻJONI TAL-KUNSILL li tawtorizza lill-Istati Membri biex jirratifikaw, fl-interess tal-Unjoni Ewropea, il-Protokoll tal- 2014 għall-Konvenzjoni dwar ix-Xogħol Furzat, 1930, tal-Organizzazzjoni Internazzjonali tax-Xogħol fir-rigward ta’ kwistjonijiet relatati mal-kooperazzjoni ġudizzjarja fi kwistjonijiet kriminali /* COM/2014/0559 final - 2014/0258 (NLE) */

			   	MEMORANDUM TA’ SPJEGAZZJONI
1.           KUNTEST TAL-PROPOSTA
Id-Deċiżjonijiet tal-Kunsill li
ġew proposti se jippermettu li l-Istati Membri jirratifikaw il-Protokoll
tal-Konvenzjoni dwar ix-Xogħol Furzat, 1930, tal-Organizzazzjoni
Internazzjonali tax-Xogħol (ILO), minn hawn 'il quddiem
"il-Protokoll".
Il-Konvenzjoni dwar ix-Xogħol Furzat,
1930, (Nru 29), tal-ILO ("il-Konvenzjoni"), hija waħda
mit-tmien Konvenzjonijiet fundamentali tal-ILO li flimkien jiffurmaw
l-istandards ewlenin dwar ix-xogħol internazzjonali, u hija meqjusa
bħala strument tad-drittijiet tal-bniedem. Fl-adozzjoni tal-Konvenzjoni
fl-1930, il-Konferenza Internazzjonali dwar ix-Xogħol
("il-Konferenza") stiedenet lill-Istati biex jeliminaw l-użu ta’
xogħol furzat fl-iqsar żmien possibbli, u biex jikkriminalizzaw
ir-reat. Madankollu, aktar minn 80 sena wara, minkejja r-ratifika kważi
universali tal-Konvenzjoni, il-prattika għadha teżisti, għalkemm
f’forom differenti minn dawk li ħolqu tħassib ta’ din it-tip fil-bidu
tas-seklu għoxrin. L-ILO tistma li tal-inqas 20.9 miljun persuna
madwar id-dinja huma vittmi ta' xogħol furzat.
Il-Protokoll, adottat fil-103 sessjoni
tal-Konferenza, jfittex li jindirizza n-nuqqasijiet fl-implimentazzjoni u biex
isir prograss fil-prevenzjoni tat-traffikar għall-isfruttament
tax-xogħol u l-protezzjoni u l-kumpens tal-vittmi tax-xogħol furzat.
L-Unjoni Ewropea (UE) hija impenjata li
tippromwovi d-drittijiet tal-bniedem u x-xogħol diċenti u li teqred
it-traffikar tal-bnedmin kemm fl-Unjoni, kif ukoll fir-relazzjonijiet esterni
tagħha. Fil-kuntest tal-Protokoll għandu importanza partikolari wkoll
l-impenn tal-UE għall-promozzjoni tal-ħarsien tad-drittijiet tat-tfal
u tal-ugwaljanza bejn is-sessi, billi n-nisa jistgħu jkunu partikolarment
vulnerabbli għal ċerti forom ta’ xogħol furzat. Id-drittijiet
fuq il-post tax-xogħol huma pilastru ewlieni tax-xogħol deċenti.
Bir-ratifikazzjoni tal-konvenzjonijiet tal-ILO u l-Protokolli relatati,
l-Istati Membri tal-UE jibagħtu messaġġ importanti dwar
il-koerenza tal-politika tal-UE fil-promozzjoni tal-prinċipji fundamentali
u d-drittijiet fil-post tax-xogħol u t-titjib tal-kundizzjonijiet
tax-xogħol madwar id-dinja.
Barra minn hekk, bħala parti
mill-istrateġija tal-UE dwar il-qerda tat-traffikar tal-bnedmin[1], il-Kummissjoni
ħeġġet lill-Istati Membri tal-UE biex jirratifikaw l-istrumenti
internazzjonali, il-ftehimiet u l-obbligi legali rilevanti kollha. Dan se
jgħin biex jiġi indirizzat it-traffikar tal-bnedmin b’mod iktar
effettiv, ikkoordinat u koerenti. It-tisħiħ tad-drittijiet tal-vittmi
fl-UE kien ukoll prijorità strateġika tal-Kummissjoni matul dawn
l-aħħar ftit snin. Id-Direttiva orizzontali dwar id-drittijiet
tal-vittmi se tiżgura li l-vittmi tal-kriminalità jibbenefikaw minn
standards minimi komuni ta’ drittijiet matul l-investigazzjonijiet tal-pulizija
u l-proċeduri tal-qorti. Il-Protokoll għandu jitqies parti minn dan
ix-xogħol.
Għalhekk jinħtieġ
jitneħħa kull impediment legali fil-livell tal-UE għar-ratifika
tal-Protokoll mill-Istati Membri tal-UE. Is-sustanza tal-Protokoll ma
tikkawżax tħassib fid-dawl tal-acquis eżistenti tal-UE.
Id-dispożizzjonijiet tal-Protokoll
issaħħu l-qafas legali internazzjonali billi jistabbilixxu obbligi
biex jiġi evitat ix-xogħol furzat u biex il-vittmi jingħataw
protezzjoni u aċċess għal rimedji, bħal kumpens.
Il-Protokoll, fl-Artikoli 1 u 6 tiegħu,
jeħtieġ li l-Istati Membri tal-ILO jiżviluppaw politika
nazzjonali u pjan ta’ azzjoni biex ix-xogħol furzat jitrażżan
b'mod effettiv u kontinwu u biex jittieħdu miżuri għall-applikazzjoni
tad-dispożizzjonijiet tal-Protokoll, b’konsultazzjoni
mal-organizzazzjonijiet ta’ min iħaddem u tal-ħaddiema.
L-Artikolu 2 tal-Protokoll jistabbilixxi
l-miżuri li l-Istati Membri tal-ILO għandhom jieħdu sabiex
jiġi evitat ix-xogħol furzat, jiġifieri:
·
jedukaw u jinfurmaw lin-nies, speċjalment dawk
li huma partikolarment vulnerabbli, u min iħaddem;
·
jagħmlu sforzi sabiex jiżguraw li
l-kopertura u l-infurzar tal-leġiżlazzjoni rilevanti
għall-prevenzjoni ta’ xogħol sfurzat japplikaw
għall-ħaddiema kollha u fis-setturi kollha tal-ekonomija u li
s-servizzi ta’ spezzjoni tax-xogħol huma msaħħa;
·
iħarsu n-nies, speċjalment
il-ħaddiema migranti, minn prattiki ta’ reklutaġġ u kollokament
f'impjieg potenzjalment abbużivi u frodulenti;
·
jappoġġaw lid-diliġenza dovuta
mis-setturi pubbliċi u privati; kif ukoll
·
jindirizzaw il-kawżi ewlenin li jżidu
r-riskji tax-xogħol furzat.
Fir-rigward tal-vittmi tax-xogħol furzat,
l-Artikolu 3 jipprovdi li jridu jittieħdu miżuri effettivi
għall-identifikazzjoni, ir-rilaxx, il-protezzjoni, l-irkupru u
r-riabilitazzjoni tagħhom u forom oħra ta’ għajnuna u
appoġġ. L-Artikolu 4 jirrikjedi li l-Istati Membri tal-ILO
jiżguraw li l-vittmi kollha jkollhom aċċess għar-rimedji,
bħall-kumpens, u li l-awtoritajiet kompetenti jkunu intitolati li ma
jtellgħux lill-vittmi l-qorti għall-attivitajiet illegali li kienu
mġiegħla jwettqu.
Barra minn hekk, l-Artikolu 5 jipprovdi
għal kooperazzjoni internazzjonali għall-prevenzjoni u l-qerda
tax-xogħol furzat u l-Artikolu 7 jħassar
id-dispożizzjonijiet tranżitorji mill-Konvenzjoni.
Il-Protokoll jindirizza oqsma tal-liġi
tal-UE li diġà huma suġġetti għal grad avvanzat ta'
regolamentazzjoni.
Fid-dispożizzjonijiet tiegħu dwar
il-prevenzjoni tax-xogħol furzat, il-Protokoll jittratta l-aspetti koperti
permezz tal-politika soċjali tal-UE, li fir-rigward tagħhom
il-liġi tal-UE tistabbilixxi regoli minimi dwar il-kundizzjonijiet
tax-xogħol[2].
Fid-dispożizzjonijiet tiegħu dwar
il-protezzjoni tal-vittmi u l-aċċess għal rimedji, il-Protokoll
jindirizza aspetti relatati mal-kooperazzjoni ġudizzjarja f’materji
kriminali, li fir-rigward tagħhom il-liġi tal-UE tistabbilixxi
standards minimi kontra t-traffikar u dwar id-drittijiet tal-vittmi[3].
Xi partijiet tal-Protokoll jinteraġixxu
wkoll mal-moviment liberu tal-ħaddiema[4]
u r-regoli dwar l-ażil u l-immigrazzjoni[5].
Barra minn hekk, il-Protokoll
jinteraġġixxi ma’ regoli tal-politika kummerċjali komuni,
il-ftehimiet internazzjonali tal-UE, il-kooperazzjoni għall-iżvilupp
u l-istrumenti tal-kummerċ li jagħmlu referenza għall-istandards
ewlenin tax-xogħol u r-ratifika u l-implimentazzjoni effettiva
tal-konvenzjonijiet fundamentali tal-ILO minn pajjiżi terzi u fl-UE.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Mhux applikabbli.
3.           ELEMENTI LEGALI TAL-PROPOSTA
Il-Protokoll huwa ftehim internazzjonali
vinkolanti, soġġett għal ratifika, u huwa marbut
mal-Konvenzjoni. Huwa joħloq obbligi legali applikabbli
għall-pajjiżi ratifikanti u jista’ biss jiġi ratifikat minn
Stati li jkunu rratifikaw il-Konvenzjoni.
Fi ħdan l-ILO, Protokoll jintuża
għar-reviżjoni parzjali ta' Konvenzjoni jew biex issirilha xi
żieda, li jippermettu li jiġi adattat għal bidla
fil-kundizzjonijiet, u dan jagħmlu aktar rilevanti. L-Artikolu 19(4)
tal-Kostituzzjoni tal-ILO, dwar l-adozzjoni u r-ratifika ta’ Konvenzjonijiet,
japplika wkoll għal Protokoll.
Skont il-każistika tal-Qorti
tal-Ġustizzja tal-Unjoni Ewropea (ECJ)[6],
u b’mod aktar speċifiku rigward il-konklużjoni u r-ratifika
tal-Konvenzjoni tal-ILO[7],
l-Istati Membri mhumiex f’pożizzjoni li jiddeċiedu li jirratifikaw
il-Protokoll barra l-qafas tal-istituzzjonijiet tal-UE, billi xi partijiet
tal-Protokoll jaqgħu f’oqsma ta’ kompetenza tal-UE.
Madankollu, l-UE bħala tali ma tistax
tirratifika l-Protokoll tal-ILO, għaliex skont ir-regoli tal-ILO, l-Istati
biss jistgħu jkunu partijiet għal Protokolli ta' dan it-tip.
Billi s-suġġett ta’ dan il-Protokoll
jaqa’ parzjalment fi ħdan l-oqsma ta’ kompetenza tal-UE u parzjalment
taħt dik tal-Istati Membri, l-istituzzjonijiet tal-UE u l-Istati Membri
jridu jieħdu l-miżuri meħtieġa sabiex jikkooperaw
fir-ratifika tal-Protokoll u fl-implimentazzjoni tal-impenji li
jirriżultaw minn dak il-Protokoll[8].
Matul l-aħħar għaxar snin,
il-Kunsill diġà awtorizza lill-Istati Membri biex jirratifikaw,
fl-interessi tal-UE, ħames Konvenzjonijiet tal-ILO, li xi partijiet
minnhom kienu f’oqsma ta’ kompetenza tal-UE[9].
B’referenza għall-Protokoll,
ir-regolamentazzjoni qiegħda fi stadju avvanzat fid-diversi aspetti
tal-ġlieda kontra t-traffikar, il-protezzjoni tal-vittmi u l-politiki tax-xogħol
koperti mill-Protokoll, tant li l-Istati Membri ma għadhomx jistgħu
jaġixxu bħala sovrani meta jittrattaw ma' partijiet esterni f’dan
ir-rigward[10].
L-Artikolu 82(2) u 153 tat-Trattat dwar il-Funzjonament tal-Unjoni Ewropea
(TFUE) jikkostitwixxu l-bażi legali prinċipali
tal-leġiżlazzjoni tal-UE rilevanti, li hi aktar iddettaljata
mill-prinċipji ġenerali stabbiliti fil-Protokoll.
Ma hemm l-ebda inkompatibbiltà bejn
id-dispożizzjonijiet tal-Protokoll u r-rekwiżiti minimi għal
dawn l-oqsma stabbiliti fl-acquis tal-UE.
F’konformità mal-Artikolu 19(8)
tal-Kostituzzjoni tal-ILO, il-Protokoll jistabbilixxi standards minimi.
L-acquis tal-UE jieħu l-istess approċċ. Dan ifisser li
l-liġi tal-UE tista' tkun aktar stretta mill-istandards tal-ILO u vice
versa[11].
Għalhekk, id-Deċiżjonijiet
tal-Kunsill li ġew proposti se jawtorizzaw lill-Istati Membri biex
jirratifikaw, fl-interess tal-UE, dawk il-partijiet tal-Protokoll li
jaqgħu f’oqsma ta’ kompetenza tal-UE, u jirrakkomandawlhom biex jagħmlu
sforzi biex jagħmlu dan sal-aħħar tal-2016.
Minn naħa, id-Deċiżjonijiet
tal-Kunsill li ġew proposti huma bbażati fuq l-Artikolu 218(6)
tat-TFUE, b'mod konġunt mal-Artikolu 82(2) tat-TFUE, li jipprovdu
l-bażi legali ewlenija għal-leġiżlazzjoni tal-UE dwar
il-kooperazzjoni ġudizzjarja fi kwistjonijiet kriminali rilevanti
għall-indirizzar tat-traffikar tal-bnedmin u d-drittijiet tal-vittmi, u
min-naħa l-oħra t-tieni s-subparagrafu tal-Artikolu 153(2)
tat-TFUE b'mod konġunt mal-Artikolu 218(6) tat-TFUE, li jipprovdu
l-bażi legali ewlenija għal-leġiżlazzjoni tal-UE dwar
il-ħarsien u t-titjib tal-kundizzjonijiet tax-xogħol, rilevanti
għall-prevenzjoni tax-xogħol furzat.
Il-Protokoll għandu diversi objettivi li
huma marbutin flimkien b’mod inseparabbli u fl-istess waqt mhumiex sekondarji għal
xulxin u f'relazzjoni indiretta ma' xulxin. B’mod partikolari, minn banda
l-Protokoll għandu l-għan li jikseb kundizzjonijiet ta’ xogħol
deċenti u mill-banda l-oħra l-protezzjoni tal-vittmi ta' xogħol
furzat jew obbligatorju u jissanzjona l-awturi. Għaldaqstant, irid ikun
ibbażat kemm fuq l-Artikolu 82(2) tat-TFUE u kemm fuq
l-Artikolu 153(1) (a) u (b). Deċiżjoni unika ma tistax tiġi
adottata fuq bażi legali doppja meta l-proċeduri meħtieġa
minn kull bażi legali jkunu inkompatibbli ma' xulxin.[12] Dan huwa l-każ
hawnhekk minħabba l-fatt li kwistjonijiet relatati mal-kooperazzjoni
ġudizzjarja fi kwistjonijiet kriminali ma jorbtux lid-Danimarka, li
jwassal għal drittijiet tal-vot diverġenti fil-Kunsill. B'konsegwenza
ta' dan, jinħtieġu żewġ Deċiżjonijiet tal-Kunsill
separati.
F'dak li għandu x'jaqsam mal-objettiv
tal-protezzjoni tal-vittmi ta' xogħol furzat jew obbligatorju u s-sanzjoni
tal-atturi, l-Artikolu 82(2) tat-TFUE huwa l-unika bażi legali li
fuqha għandha tkun ibbażata l-proposta preżenti. Huwa veru li
l-Protokoll imiss ukoll mal-istatus ta’ residenza tal-vittmi ta’ xogħol
furzat jew obbligatorju tant li dan huwa meħtieġ biex jippermetti li
dawn il-vittmi jkollhom aċċess għal rimedji xierqa u effettivi
(ara, b’mod partikolari, l-Artikolu 4 tal-Protokoll). Madankollu,
ir-relazzjoni ta' dan il-għan mal-Artikolu 79 tat-TFUE hija biss
waħda inċidentali, filwaqt li l-objettivi li jipprevjenu u
jiġġieldu t-traffikar tal-bnedmin u li jħarsu lill-vittmi
relatati mal-Artikolu 82(2) tat-TFUE[13]
huma identifikabbli bħala l-fini u l-komponent predominanti.
F'dak il-kuntest, il-Kummissjoni tfakkar li
fl-14 ta' April 2014, f'konformità mal-Artikolu 218(3) u (4) tat-TFUE,
hija ppreżentat lill-Kunsill Rakkomndazzjoni għal Deċiżjoni
tal-Kunsill li tawtorizza l-ftuħ tan-negozjati u direttivi ta' negozjar
fil-103 sessjoni tal-Konferenza Internazzjonali tax-Xogħol dwar
Protokoll biex tissuplimenta l-Konvenzjoni dwar ix-xogħol furzat
Nru 29, 1930, tal-Organizzazzjoni Internazzjonali tax-Xogħol
(COM(2014)238 tal-14.4.2014). Il-Kummissjoni tfakkar ukoll li din
ir-rakkomandazzjoni ġiet diskussa fil-laqgħat tal-Grupp ta’
Ħidma tal-Kunsill tal-5 ta’ Mejju, tal-14 ta’ Mejju u tas-16 ta’ Mejju
2014 u li, minkejja diversi tentattivi biex jintlaħaq qbil fuq soluzzjoni,
ġie deċiż fil-laqgħa Coreper tat-23 ta’ Mejju 2014 li
l-kwistjoni ma titkompliex iktar, u għalhekk, l-abbozz ta’
deċiżjoni lill-Kunsill ma jintbagħatx għall-adozzjoni.
B'konsegwenza ta' dan, il-Kummissjoni ħarġet id-dikjarazzjoni li
ġejja li ġiet irreġistrata fil-minuti tal-Coreper:
"Il-Kummissjoni tfakkar l-obbligu ta’
kooperazzjoni leali bejn l-Istati Membri u l-Kummissjoni
fiċ-ċirkostanzi kollha. In-nuqqas ta’ dawn id-deċiżjonijiet
se jwassal għal sitwazzjoni li mhijiex f’konformità mat-Trattati billi
l-Istati Membri mhumiex legalment ħielsa li jagħmlu impenji legali
dwar kwistjonijiet ta’ kompetenza tal-Unjoni f’negozjati internazzjonali
mingħajr il-qafas ta’ deċiżjonijiet tal-Unjoni. Il-Kummissjoni
se tivvaluta l-miżuri xierqa li għandhom jittieħdu f’dan
ir-rigward. Il-Kummissjoni tfakkar il-ħtieġa li jiġu rrispettati
l-kompetenzi tal-Unjoni, sabiex tiġi evitata kull inkompatibbiltà bejn
l-acquis tal-Unjoni u l-istrumenti tal-ILO li jridu jiġu nnegozjati u
sabiex l-Istati Membri jaġixxu fl-interessi tal-UE fi ħdan l-ILO.”
Il-Kummissjoni tinnota wkoll li, minkejja
n-nuqqas tal-adozzjoni tal-abbozz ta’ deċiżjoni msemmi, l-Istati
Membri komplew bin-negozjar u l-adozzjoni tal-Protokoll 2014 tal-Konvenzjoni
dwar ix-xogħol furzat fi ħdan l-ILO. Minħabba l-importanza
tal-Protokoll 2014 tal-Konvenzjoni dwar ix-Xogħol Furzat, b'dan il-Kummissjoni
tkompli billi tipproponi, abbażi tal-Artikolu 218(6) tat-TFUE, li
l-Istati Membri jkunu awtorizzati jirratifkaw il-Protokoll imsemmi, u
jaġixxu b'mod konġunt fl-interess tal-Unjoni. Fl-istess ħin,
il-Kummissjoni tenfasizza li din il-proposta ma tista’ bl-ebda mod titqies bħala
l-aċċettazzjoni mill-Kummissjoni tal-legalità tal-proċedura li
wasslet għall-adozzjoni tal-Protokoll imsemmi fi ħdan l-ILO.
2014/0258 (NLE)
Proposta għal
DEĊIŻJONI TAL-KUNSILL
li tawtorizza lill-Istati Membri biex
jirratifikaw, fl-interess tal-Unjoni Ewropea, il-Protokoll tal- 2014
għall-Konvenzjoni dwar ix-Xogħol Furzat, 1930, tal-Organizzazzjoni
Internazzjonali tax-Xogħol fir-rigward ta’ kwistjonijiet relatati
mal-kooperazzjoni ġudizzjarja fi kwistjonijiet kriminali
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 82(2)
b'mod konġunt mal-Artikolu 218(6)(a)(v) tiegħu,
Wara li kkunsidra l-proposta mill-Kummissjoni
Ewropea,
Wara li kkunsidra l-kunsens tal-Parlament
Ewropew[14],

Billi:
(1)       L-Unjoni Ewropea qed
tħeġġeġ ir-ratifika tal-konvenzjonijiet internazzjonali
tax-xogħol li ġew ikklassifikati mill-Organizzazzjoni Internazzjonali
tax-Xogħol bħala aġġornati, biex jingħata kontribut lill-isforzi
tal-Unjoni Ewropea biex tippromwovi d-drittijiet tal-bniedem u xogħol
diċenti għal kulħadd kif ukoll biex jinqered it-traffikar
tal-bnedmin kemm fl-UE kif ukoll barra minnha, billi l-ħarsien
tal-prinċipji fundamentali u d-drittijiet fil-post tax-xogħol huwa
aspett ewlieni.
(2)       Partijiet mir-regoli
taħt il-Protokoll tal-2014 tal-Konvenzjoni dwar ix-Xogħol Furzat,
1930, tal-Organizzazzjoni Internazzjonali tax-Xogħol (ILO), minn hawn 'il
quddiem "il-Protokoll", jaqgħu taħt il-kompetenzi
tal-Unjoni kif stabbilit fl-Artikolu 82(2) tat-TFUE Barra minn Barra minn
hekk, uħud mir-regoli tal-Protokoll huma diġà koperti mill-acquis
tal-UE fl-oqsma tal-kooperazzjoni ġudizzjarja fi kwistjonijiet kriminali.[15]
(3)       B'konsegwenza, l-Istati
Membri ma jistgħux jidħlu f’impenji b’rabta ma’ dawn il-partijiet
barra mill-qafas tal-istituzzjonijiet tal-Unjoni Ewropea[16].
(4)       L-Artikolu 19(4)
tal-Kostituzzjoni tal-ILO, dwar l-adozzjoni u r-ratifika ta' Konvenzjonijiet,
japplika bl-istess mod għal Protokoll, li huwa ftehim internazzjonali li
jorbot, suġġett għar-ratifika u marbut ma’ Konvenzjoni.
(5)       L-Unjoni Ewropea ma tistax
tirratifika l-Protokoll, billi l-Istati biss jistgħu jkunu partijiet fih.
(6)       Għalhekk
jinħtieġ li l-Istati Membri jkunu awtorizzati li jirratifikaw
il-Protokoll, jaġixxu b’mod konġunt fl-interess tal-Unjoni Ewropea,
għall-partijiet li jaqgħu taħt il-kompetenza tal-Unjoni skont
l-Artikolu 82(2) tat-TFUE.
(7)       L-Artikolu 82(2) tat-TFUE
huwa l-unika bażi legali li fuqha għandha tkun ibbażata din
id-deċiżjoni. Huwa veru li l-Protokoll imiss ukoll mal-istatus ta’
residenza tal-vittmi ta’ xogħol furzat jew obbligatorju tant li dan huwa
meħtieġ biex jippermetti li dawn il-vittmi jkollhom aċċess
għal rimedji xierqa u effettivi (ara, b’mod partikolari, l-Artikolu 4
tal-Protokoll). Madankollu, ir-relazzjoni ta' dan il-għan mal-Artikolu 79
tat-TFUE hija biss waħda inċidentali, filwaqt li l-objettivi relatati
mal-Artikolu 82(2) tat-TFUE huma identifikabbli bħala l-fini u l-komponent
predominanti.
(8)       F’konformità mal-Artikoli 1 u
2 tal-Protokoll dwar il-Pożizzjoni tad-Danimarka, anness tat-Trattat dwar
l-Unjoni Ewropea u tat-Trattat dwar il-Funzjonament tal-Unjoni Ewropea,
id-Danimarka mhijiex marbuta b'din id-Deċiżjoni u mhijiex
soġġetta għall-applikazzjoni tagħha fil-kooperazzjoni
ġudizzjarja fi kwistjonijiet kriminali.
(9)       Ir-Renju Unit u l-Irlanda
huma marbuta bid-Direttiva 2011/36/UE dwar il-prevenzjoni u l-ġlieda
kontra t-traffikar tal-bnedmin u l-protezzjoni tal-vittmi tiegħu u
d-Direttiva 2012/29/UE li tistabbilixxi standards minimi fir-rigward tad-drittijiet,
l-appoġġ u l-protezzjoni tal-vittmi tal-kriminalità, u għalhekk
qegħdin jieħdu sehem fl-adozzjoni ta’ din id-Deċiżjoni,
(10)     Id-dispożizzjonijiet
tal-abbozz tal-Protokoll għajr id-dispożizzjonijiet relatati
mal-kooperazzjoni ġudizzjarja fi kwistjonijiet kriminali se jkunu
soġġetti għal Deċiżjoni adottata b’mod parallel ma'
din id-Deċiżjoni.
ADOTTA DIN ID-DEĊIŻJONI:
Artikolu 1
Għall-partijiet li jaqgħu taħt
il-kompetenza mogħtija lilhom mill-Unjoni Ewropea fl-Artikolu 82(2)
tat-TFUE, l-Istati Membri huma b'dan awtorizzati li jirratifikaw il-Protokoll
tal-2014 tal-Konvenzjoni dwar ix-Xogħol Furzat, 1930, tal-Organizzazzjoni
Internazzjonali tax-Xogħol.
Artikolu 2
L-Istati Membri għandhom jieħdu
l-passi meħtieġa biex jiddepożitaw l-istrumenti tagħhom ta'
ratifika tal-Protokoll mad-Direttur Ġenerali tal-Uffiċċju
Internazzjonali tax-Xogħol kemm jista' jkun malajr, preferibbilment
sal-31 ta' Diċembru 2016.
Artikolu 3
Din id-Deċiżjoni hija indirizzata
lill-Istati Membri.
Artikolu 4
F'din
id-Deċiżjoni, it-terminu "Stat Membru" għandu jfisser
l-Istati Membri kollha bl-eċċezzjoni tad-Danimarka.
Magħmul fi Brussell,
                                                                       Għall-Kunsill
                                                                       Il-President
[1]               L-istrateġija tal-UE lejn il-Qerda tat-Traffikar
tal-Bnedmin 2012-2016, COM(2012) 286 tad-19.6.2012.
[2]               Inkluż id-Direttiva 91/533/KEE dwar
l-obbligazzjoni ta' min iħaddem li jgħarraf lill-ħaddiema
bil-kondizzjonijiet applikabbli għall-kuntratt jew għar-relazzjoni
tal-impjieg (“dikjarazzjoni bil-miktub”), id-Direttiva 2008/104/KE dwar
xogħol temporanju permezz ta’ aġenzija , kif ukoll Direttivi dwar
is-saħħa u s-sikurezza fuq ix-xogħol, inkluża d-Direttiva
Qafas 89/391/KEE, id-Direttiva 2003/88/KE dwar il-ħin
tax-xogħol, id-Direttiva 94/33/KEE dwar il-protezzjoni taż-żgħażagħ
fuq ix-xogħol u d-Direttiva 92/85/KEE dwar il-protezzjoni
tal-maternità.
[3]               Id-Direttiva 2011/36/UE (“kontra t-traffikar”);
Id-Direttiva 2012/29/UE (“drittijiet tal-vittmi”);
[4]               L-Artikolu 45 tat-TFUE u r-Regolament 492/2011
dwar il-moviment liberu tal-ħaddiema fi ħdan l-Unjoni.
[5]               Id-Direttiva 2004/81/KE (“permess ta’ residenza
għall-vittmi”) u d-Direttiva 2009/52/KE (“sanzjonijiet kontra min
iħaddem”). Id-Direttiva 2008/115/KE (“ritorn”), id-Direttiva 2011/98/UE
(“permess uniku”) u d-Direttiva 2014/36/UE (“ħaddiema staġonali”) huma
wkoll ikkonċernati minn dispożizzjonijiet partikolari tal-Protokoll u
r-Rakkomandazzjoni relatata.
[6]               Is-Sentenza tal-AETR tal-ECJ, il-każ 22/70
tal-31 ta' Marzu 1971, ECR 1971, 263; ara wkoll
l-Artikolu 3(2) tat-TFUE li kkodifika dawn il-prinċipji.
[7]               L-Opinjoni 2/91 tal-ECJ tad-19 ta’ Marzu 1993
li tikkonċerna l-Konvenzjoni Nru 170 dwar is-Sustanzi Kimiċi,
Ġabra 1993-I, paġna 1061.
[8]               L-Opinjoni 2/91 tal-ECJ (ibid), il-para. 36, 37 u
38.
[9]               Id-Deċiżjoni tal-Kunsill
tal-14 ta' April 2005 li tawtorizza lill-Istati Membri biex jirratifikaw,
fl-interess tal-Komunità Ewropea, id-Dokumenti tal-Organizzazzjoni
Internazzjonali tax-Xogħol dwar id-Dokumenti ta' Identità
tal-Baħħara (il-Konvenzjoni Nru 185), ĠU L 136/1
tat-30.5.2005;
Id-Deċiżjoni tal-Kunsill tas-7 ta' Ġunju 2007 li
tawtorizza lill-Istati Membri biex jirratifikaw, fl-interess tal-Komunita
Ewropea, il-Konvenzjoni tal-Organizzazzjoni Internazzjonali tax-Xogħol
dwar ix-Xogħol Marittimu tal-2006 (ĠU L 161/63 tat-22.6.2007);
Id-Deċiżjoni tal-Kunsill tas-7 ta' Ġunju 2010 li
tawtorizza lill-Istati Membri biex jirratifikaw, fl-interess tal-Unjoni,
Ewropea, il-Konvenzjoni tal-Organizzazzjoni Internazzjonali tax-Xogħol
dwar ix-Xogħol fis-Sajd tal-2007 (il-Konvenzjoni Nru 188), ĠU
145/12, 11.6.2010.
Id-Deċiżjoni tal-Kunsill tat-28 ta' Jannar 2014 li tawtorizza
lill-Istati Membri biex jirratifikaw, fl-interessi tal-Unjoni Ewropea,
il-Konvenzjoni dwar is-Sikurezza fl-Użu tas-Sustanzi Kimiċi fuq
ix-Xogħol, 1990, tal-Organizzazzjoni Internazzjonali tax-Xogħol
(Konvenzjoni Nru 170) (2014/52/UE);
Id-Deċiżjoni tal-Kunsill tat-28 ta' Jannar 2014 li tawtorizza
lill-Istati Membri biex jirratifikaw, fl-interess tal-Unjoni Ewropea,
il-Konvenzjoni dwar ix-xogħol diċenti għall-ħaddiema
domestiċi, 2011, tal-Organizzazzjoni Internazzjonali tax-Xogħol (il-Konvenzjoni
Nru 189) (2014/51/UE);
[10]             L-Opinjoni 2/91 tal-ECJ, il-para. 25 u 26.
[11]             L-Opinjoni 2/91 tal-ECJ, il-para. 18.
[12]             Ara, l-iktar reċenti, il-ECJ, is-sentenza tal-11 ta’
Ġunju 2014, il-Każ C-377/12, il-para. 34.
[13]             Ara, b'mod partikolari, id-Direttiva 2012/29/UE
tal-Parlament Ewropew u tal-Kunsill tal-25 ta' Ottubru 2012 li tistabbilixxi
standards minimi fir-rigward tad-drittijiet, l-appoġġ u l-protezzjoni
tal-vittmi tal-kriminalità, li hija bbażata fuq l-Artikolu 82(2) tat-TFUE,
u d-Direttiva 2011/36/UE tal-Parlament Ewropew u tal-Kunsill tal-5 ta' April
2011 dwar il-prevenzjoni u l-ġlieda kontra t-traffikar tal-bnedmin u
l-protezzjoni tal-vittmi tiegħu, li hija bbażata fuq
l-Artikoli 82(2) u 83(1) tat-TFUE. L-Artikoli 1(1), 1(2), 1(3), 2(a),
2(c), 3, 4(1) u 4(2) tal-Protokoll jikkonċernaw b'mod dirett
il-kwistjonijiet regolati minn dawn id-Direttivi.
[14]             ĠU C , , p. .
[15]             Diversi dispożizzjonijiet tal-Protokoll kienu
s-suġġett tad-Direttiva 2011/36/UE dwar il-prevenzjoni u
l-ġlieda kontra t-traffikar tal-bnedmin u l-protezzjoni tal-vittmi
tiegħu (“kontra t-traffikar”) u d-Direttiva 2012/29/UE li tistabbilixxi
standards minimi fir-rigward tad-drittijiet, l-appoġġ u l-protezzjoni
tal-vittmi tal-kriminalità (“id-drittijiet tal-vittmi”).
[16]             ECJ, Kawża 22/70, Il-Kummissjoni vs Il-Kunsill
(“AETR”) [ECR] 1971, 263, il-paragrafu 22, l-opinjoni 2/91 (“ILO”),
Ġabra 1993-I, 1061, paragrafu 26, u Kawża C-45/07, Il-Kummissjoni vs
il-Kunsill [ECR] 2009 I- 701, paragrafu 31.


Avviż Legali Importanti

|

52005PC0635

Proposta għal deċiżjoni tal-Kunsill li temenda d-Deċiżjonijiet 98/161/KE, 2004/228/KE u 2004/295/KE fir-rigward ta’ l-estensjonijiet tal-miżuri li jipprevjenu l-evażjoni tat-taxxa fuq il-valur miżjud fis-settur ta’ l-iskart  /* KUMM/2005/0635 finali */

	[pic] | KUMMISSJONI TAL-KOMUNITAJIET EWROPEJ |Brussel 7.12.2005KUMM(2005)635 finaliProposta għalDEĊIŻJONI TAL-KUNSILLli temenda d-Deċiżjonijiet 98/161/KE, 2004/228/KE u 2004/295/KE fir-rigward ta’ l-estensjonijiet tal-miżuri li jipprevjenu l-evażjoni tat-taxxa fuq il-valur miżjud fis-settur ta’ l-iskart.(preżentata mill-Kummissjoni)MEMORANDUM TA' SPJEGAZZJONIIL-KUNTEST TAL-PROPOSTA |110 | Ir-raġunijiet għall-proposta u l-għanijiet tagħha Skond l-Artikolu 27(1) tas-Sitt Direttiva tal-Kunsill 77/388/KEE tas-17 ta' Mejju 1977 dwar l-armonizzazzjoni tal-liġijiet ta' l-Istati Membri li għandhom x'jaqsmu mat-taxxi fuq il-bejgħ - Sistema komuni ta' taxxa fuq il-valur miżjud: bażi uniformi ta’ valutazzjoni, il-Kunsill, filwaqt li jopera unanimament fuq proposta mill-Kummissjoni, jista' jawtorizza kwalunkwe Stat Membru li japplika miżuri speċjali għal deroga minn dik id-Direttiva sabiex jissimplifika l-proċedura tal-ħlas ta' taxxa jew iwaqqaf milli jseħħu ċerti tipi ta' evażjoni jew evitar tat-taxxa. B’ittri rreġistrati mas-Segretarjat-Ġenerali tal-Kummissjoni fit-3 ta’ Awwissu 2005, fil-25 ta’ Ottubru 2005 u fis-26 ta’ Settembru 2005: Spanja; l-Olanda u l-Italja rispettivament talbu li jiġu awtorizzati li jġeddu l-miżuri li ġejjin minn deroga għall-Artikolu 21, jew l-Artikolu 2 u 28a(1) tad-Direttiva 77/388/KEE. Skond l-Artikolu 27(2) ta’ dik id-Direttiva, il-Kummissjoni infurmat lill-Istati Membri l-oħra permezz ta’ ittri ddatati s-6 ta’ Settembru 2005, is-26 ta’ Ottubru 2005 u l-24 ta’ Ottubru 2005 b’dawn it-talbiet. Il-Kummissjoni infurmat lil Spanja, lill-Olanda u lill-Italja permezz ta’ ittri ddatati rispettivament is-7 ta’ Settembru 2005, is-27 ta’ Ottubru u l-25 ta’ Ottubru 2005 li kellha l-informazzjoni kollha li kkunsidrat neċessarja biex tqis it-talba. |120 | Il-kuntest ġenerali L-Istati Membri kkonċernati kollha esperjenzaw problemi fil-passat minħabba telf ta’ VAT fis-settur ta’ l-iskart u r-riċiklaġġ. L-aktar abbuż komuni kien ta’ nuqqas ta’ ħlas lill-awtoritajiet tat-taxxa, tal-VAT li ġiet invojsjata minn negozji żgħar involuti fil-kummerċ ta' l-iskart li sussegwentement jisparixxu bla ma jħallu traċċi. Ir-reċipjent jibqagħlu invojs li hi valida għal tnaqqis tat-taxxa filwaqt li fl-istess ħin it-taxxa tal-ħruġ tibqa’ ma titħallasx. Dawn il-problemi wasslu għal derogi separati bbażati fuq il-bżonnijiet u l-metodi ta' l-Istati Membri kkonċernati. Għalhekk ir-Renju ta’ Spanja u l-Italja applikaw u rċevew, l-awtorizzazzjoni li japplikaw miżuri speċjali għal deroga mill-Artikolu 21 sal-31 ta' Diċembru 2005 l-aktar tard, filwaqt li l-Olanda rċeviet l-awtorizzazzjoni li tapplika l-miżuri speċjali għal deroga mill-Artikoli 2 u 28a(1) sa l-istess żmien. Fl-eventwalità tad-dħul fis-seħħ ta’ skema speċjali għall-applikar tal-VAT lis-settur ta’ l-iskart li jemenda s-Sitt Direttiva tal-VAT, id-Deċiżjonijiet eżistenti jipprovdu għal tmiem ta' l-awtorizzazzjoni. Minħabba li jemmnu li l-miżuri konċernati huma effettivi u li hemm bżonn li jkomplu jżommuhom, l-Istati Membri involuti issa talbu estensjoni lill-awtoritajiet rispettivi tagħhom. Minkejja li mekkaniżmu ta’ l-inverżjoni tal-kontabilità fis-settur ta’ l-iskart qed ikun propost bħala għażla fis-6 Direttiva bħala parti mill-proposta tal-Kummissjoni KOM(2005)89 biex tirrazzjonalizza n-numru ta’ derogi mill-Artikolu 27, m’hemm ebda ċertezza li jintlaħaq ftehim fuq id-dossier qabel il-31 ta’ Diċembru 2005. Estensjoni hi għalhekk neċessarja biex tkun żgurata l-kontinwità tal-bażi legali għall-miżuri eżistenti. Bħala regola ġenerali, l-Artikolu 21(1)(a) tad-Direttiva 77/388/KEE, jistipula li l-persuna taxxabbli li tforni l-oġġetti jew is-servizzi hi normalment responsabbli li tħallas it-taxxa fuq il-valur miżjud. Kemm Spanja kif ukoll l-Italja madankollu, jixtiequ jkomplu japplikaw proċedura ta’ inverżjoni tal-ħlas li tidderoga minn din billi jġiegħlu lill-persuna taxxabbli li lilha jiġu pprovduti l-oġġetti u s-servizzi, responsabbli li tħallas il-VAT. Fiċ-ċirkostanzi tas-suq ta’ l-iskart u r-riċiklaġġ dan iħalli l-effett li jissimplifika l-applikar tat-taxxa u ssalvagwardjar tad-dħul, li jitħallas mill-persuna li tkun qed jitnaqqsilha l-VAT, minflok lill-fornitur li għandu t-tendenza li jisparixxi. Minkejja li fornimenti fis-settur ikkonċernat normalment ikunu taxxabbli bir-rata standard, l-Olanda tixtieq li żżomm id-deroga tagħha mill-Artikolu 2 u 28a(1) li tawtorizza l-applikar ta' eżenzjoni, soġġetta għal xi kriterji addizzjonali, fuq fornimenti u akkwisti intra-komunitarji ta’ materjali użati u ta’ l-iskart. |130 | Dispożizzjonijiet eżistenti fil-qasam tal-proposta Franza u l-Greċja jgawdu derogi simili bħal dawk ta’ l-Olanda u jippermettu l-applikar ta’ l-eżenzjoni mill-VAT f'ċerti ċirkostanzi għal operazzjonijiet li jinvolvu skart industrijali ġdid u materjal li jista' jerġa' jiġi rekuperat. |141 | Il-konsistenza ma' politika u għanijiet oħra ta' l-Unjoni Mhux applikabbli. |KONSULTAZZJONI MAL-PARTIJIET INTERESSATI U VALUTAZZJONI TA' L-IMPATT |Konsultazzjoni mal-partijiet interessati |219 | Mhix rilevanti. |Ġbir u użu ta' għarfien espert |229 | Ma kienx hemm bżonn ta' għarfien espert estern. |230 | Valutazzjoni ta' l-impatt Id-Deċiżjoni proposta għandha l-għan li żżomm id-derogi li jissimplifikaw il-proċedura għall-ħlas tat-taxxa biex tikkumbatti l-evażjoni u l-iskartar tat-taxxa. Minħabba l-firxa dejqa ta’ l-applikazzjoni, u l-fatt li d-Deċiżjoni proposta sempliċiment iġġedded id-derogi eżistenti, f’kull każ l-impatt għandu jkun limitat. |ELEMENTI LEGALI TAL-PROPOSTA |305 | Taqsira ta' l-azzjoni proposta Deċiżjoni li ġġedded l-awtorizzazzjonijiet mogħtija sal-31 ta' Diċembru 2005 lill-Olanda biex tapplika eżenzjoni, u għall-Italja u Spanja biex japplikaw inverżjoni tal-ħlas, lil fornimenti magħmula fis-settur ta’ l-iskart. |310 | Bażi legali L-Artikolu 27(1) tas-Sitt Direttiva tal-Kunsill 77/388/KEE tas-17 ta' Mejju 1977 dwar l-armonizzazzjoni tal-liġijiet ta' l-Istati Membri li għandhom x'jaqsmu mat-taxxi fuq il-bejgħ - Sistema komuni ta' taxxa fuq il-valur miżjud: bażi uniformi ta’ valutazzjoni. |329 | Il-prinċipju tas-sussidjarjetà Il-proposta taqa’ taħt il-kompetenza esklussiva tal-Komunità. Għalhekk il-prinċipju tas-sussidjarjetà fil-fatt ma japplikax. |Il-prinċipju tal-proporzjonalità Il-proposta tikkonforma mal-prinċipju tal-proporzjonalità għar-raġuni(jiet) li ġejja: |331 | Din id-Deċiżjoni tikkonċerna l-awtorizzazzjonijiet mogħtija lil numru ta’ Stati Membri fuq talba tagħhom imma ma tikkostitwixxi ebda obbligu. |332 | Minħabba l-ambitu limitat tad-deroga, il-miżuri speċjali huma proporzjonati ma’ l-għan li għandu jinkiseb. |Għażla ta' strumenti |341 | Strumenti proposti: oħra. |342 | Mezzi oħra ma jkunux adattati għar-raġuni(jiet) li ġejja: Skond l-Artikolu 27 tas-Sitt Direttiva tal-Kunsill 77/388/KEE dwar l-armonizzazzjoni tal-liġijiet fl-Istati Membri li għandhom x'jaqsmu mat-taxxi fuq il-bejgħ, deroga mir-regoli komuni tal-VAT hija possibbli biss fuq awtorizzazzjoni tal-Kunsill li jopera unanimament fuq proposta mill-Kummissjoni. Deċiżjoni tal-Kunsill hija l-uniku strument adattat ladarba jista’ jiġi indirizzat għal stati membri individwali. |IMPLIKAZZJONI BAĠITARJA |409 | Il-proposta m'għandha l-ebda implikazzjoni finanzjarja għall-baġit Komunitarju. |INFORMAZZJONI ADDIZZJONALI |Klawsola ta’ evalwazzjoni/reviżjoni/estinzjoni |533 | Il-proposta tinkludi klawsola ta’ estinzjoni |570 | Spjegazzjoni dettaljata tal-proposta Il-proposta tibdel biss id-data ta’ l-iskadenza tad-Deċiżjonijiet identifikati. Minħabba t-tqegħid tal-kliem tad-derogi eżistenti, din ikollha l-effett li tawtorizza d-derogi f’kull każ sa qabel il-31 ta' Diċembru 2009 jew id-data tad-dħul fis-seħħ ta' dik hekk imsejħa "Direttiva ta' razzjonalizzazzjoni" (bħalissa proposta KOM(2005)89) li fiha skema speċjali għall-applikar tal-VAT lis-settur ta' l-iskart. Kif propost, din tippermetti lill-Istati Membri kollha li japplikaw inverżjoni tal-ħlas fuq ċertu fornimenti, inkluż l-iskart, wara konsultazzjoni mal-Kumitat tal-VAT (stabbilit taħt l-Artikolu 29 tad-Direttiva 77/388/KEE.) L-iskema speċjali msemmija, għalhekk tkun essenzjalment għażla fi ħdan is-6 direttiva. |1.  Proposta għalDEĊIŻJONI TAL-KUNSILLli temenda d-Deċiżjonijiet 98/161/KE, 2004/228/KE u 2004/295/KE fir-rigward ta’ l-estensjonijiet tal-miżuri li jipprevjenu l-evażjoni tat-taxxa fuq il-valur miżjud fis-settur ta’ l-iskart (Il-verżjonijiet Olandiżi, Spanjoli u Taljani biss huma awtentiċi)IL-KUNSILL TA' L-UNJONI EWROPEA,Wara li kkunsidra d-Direttiva tal-Kunsill (77/388/KEE) tas-17 ta' Mejju 1977 dwar l-armonizzazzjoni tal-liġijiet ta' l-Istati Membri fir-rigward ta’ taxxi fuq il-bejgħ - Sistema komuni ta' taxxa fuq il-valur miżjud; bażi uniformi ta’ valutazzjoni[1], u b’mod partikolari l-Artikolu 27 tiegħu,Wara li kkunsidra l-proposta mill-Kummissjoni[2],Billi:(1) Skond l-Artikolu 27(1) tad-Direttiva tal-Kunsill 77/388/KEE, il-Kunsill, filwaqt li jopera unanimament fuq proposta mill-Kummissjoni, jista' jawtorizza kwalunkwe Stat Membru li japplika miżuri speċjali għal deroga minn dik id-Direttiva sabiex jissimplifika l-proċedura tal-ħlas ta' taxxa fuq il-valur miżjud (VAT) jew iwaqqaf milli jseħħu ċertu tip ta' evażjoni jew evitar tat-taxxa.(2) B’ittra rreġistrata mis-Segretarjat-Ġenerali tal-Kummissjoni fil-25 ta’ Ottubru 2005 l-Olanda talbet estensjoni mid-Deċiżjoni tal-Kunsill 98/161/KE tas-16 ta’ Frar 1998 li tawtorizza lir-Renju ta’ l-Olanda li japplika miżura ta' deroga mill-Artikoli 2 u 28a(1) tas-Sitt Direttiva tal-Kunsill 77/388/KEE dwar l-armonizzazzjoni tal-liġijiet ta' l-Istati Membri li għandhom x’jaqsmu mat-taxxa fuq il-bejgħ[3].(3) B’ittra rreġistrata mis-Segretarjat-Ġenerali tal-Kummissjoni fit-3 ta’ Awissu 2005 Spanja talbet estensjoni mid-Deċiżjoni tal-Kunsill 2004/228/KE tas-26 ta’ Frar 2004 li tawtorizza lil Spanja li tapplika miżura ta' deroga mill-Artikoli 21 tas-Sitt Direttiva tal-Kunsill 77/388/KEE dwar l-armonizzazzjoni tal-liġijiet ta' l-Istati Membri li għandhom x’jaqsmu mat-taxxa fuq il-bejgħ[4].(4) B’ittra rreġistrata mis-Segretarjat-Ġenerali tal-Kummissjoni fis-26 ta’ Settembru 2005 l-Italja talbet estensjoni mid-Deċiżjoni tal-Kunsill 2004/295/KE tat-22 ta’ Marzu 2004 li tawtorizza lill-Italja li tapplika miżura ta' deroga mill-Artikoli 21 tas-Sitt Direttiva tal-Kunsill 77/388/KEE dwar l-armonizzazzjoni tal-liġijiet ta' l-Istati Membri li għandhom x’jaqsmu mat-taxxa fuq il-bejgħ[5].(5) B’konformità ma’ l-Artikolu 27(2) tad-Direttiva 77/388/KEE, il-Kummissjoni infurmat lill-Istati Membri l-oħra bit-talbiet imressqa. F’ittri ddatati s-27 ta’ Ottubru 2005; is-7 ta’ Settembru 2005; u l-25 ta’ Ottubru 2005, il-Kummissjoni rispettivament innotifikat lill-Olanda, lil Spanja u lill-Italja li kellha l-informazzjoni kollha li kkunsidrat meħtieġa biex tivvaluta t-talbiet individwali.(6) Id-Deċiżjoni 98/161/KE tawtorizza lill-Olanda li tapplika, sal-31 ta’ Diċembru 1999, ċertu miżuri biex tevita l-evażjoni li għandha x’taqsam mal-forniment u l-akkwist intra-komunitarju tal-materjali użati u ta’ l-iskart. Id-Deċiżjoni 2000/435/KE[6] testendi d-data ta’ l-iskadenza għad-Deċiżjoni 98/161/KE sal-31 ta’ Diċembru 2003. Sussegwentement din kienet segwità bid-Deċiżjoni 2004/514/KE[7] li testendi aktar l-awtorizzazzjoni mogħtija taħt id-Deċiżjoni 98/161/KE sad-data preċedenti tad-dħul fis-seħħ ta’ skema speċjali għall-applikar tal-VAT fuq is-settur tar-riċiklaġġ ta’ l-iskart jew il-31 ta’ Diċembru 2005.(7) Id-Deċiżjoni 2004/228/KE tawtorizza lil Spanja li tapplika miżura biex tipprevjeni l-evażjoni tal-VAT fis-settur tar-riċiklaġġ ta’ l-iskart. Id-Deċiżjoni tiskadi fid-data preċedenti tad-dħul fis-seħħ ta’ skema speċjali għall-applikar tal-VAT fuq is-settur tar-riċiklaġġ ta’ l-iskart jew il-31 ta' Diċembru 2005.(8) Id-Deċiżjoni 2004/295/KE tawtorizza lill-Italja li tapplika miżura biex tipprevjeni l-evażjoni tat-taxxa fis-settur tar-riċiklaġġ ta’ l-iskart. Id-Deċiżjoni tiskadi fid-data preċedenti tad-dħul fis-seħħ ta’ skema speċjali għall-applikar tal-VAT fuq is-settur tar-riċiklaġġ ta’ l-iskart jew il-31 ta' Diċembru 2005.(9) Il-miżuri huma proporzjonati ma’ l-għanijiet immirati minħabba li huma intenzjonati li japplikaw għal fornimenti speċifiċi li fihom riskju konsiderevoli ta’ evażjoni tat-taxxa.(10) Il-materji tal-liġi u tal-fatt li jiġġustifika l-applikar ta’ dawn il-miżuri speċjali partikolari għadhom ma nbidlux u għadhom jgħoddu. Madankollu, fis-16 ta’ Marzu 2005 il-Kummissjoni ssottomettiet proposta għal Direttiva tal-Kunsill li temenda d-Direttiva 77/388/KEE rigward ċertu miżuri biex jissimplifikaw il-proċedura għall-ħlas tat-taxxa fuq il-valur miżjud u biex tassisti l-indirizzar ta' l–evażjoni u l-iskartar tat-taxxa, u li tirrevoka ċerti Deċiżjonijiet li jagħtu derogi[8]. Id-Direttiva proposta, jekk tiġi adottata, tagħti s-setgħa lill-Istati Membri li jaħtru reċipjent ta' ċerti oġġetti u servizzi fis-settur ta' l-iskart bħala l-persuni responsabbli mill-ħlas tat-taxxa.(11) Konsegwentement, hu neċessarju li jkun estiż l-applikar tad-Deċiżjonijiet 98/161/KE, 2004/228/KE u 2004/295/KE, sal-31 ta' Diċembru 2009 jew sad-data tad-dħul fis-seħħ ta' l-iskema speċjali għall-applikar tal-VAT għas-settur tar-riċiklaġġ ta' l-iskart li jemenda d-Direttiva 77/388/KEE, skond liema minnhom isseħħ l-ewwel.(12) L-estensjoni tad-deroga m'għandha ebda impatt negattiv fuq ir-riżorsi tal-Komunità stess li jirriżultaw mill-VAT, u lanqas għandha xi effett fuq l-ammont tal-VAT iddebitat fl-istadju finali tal-konsum,ADOTTAT DIN ID-DEĊIŻJONI:Artikolu 1Fl-Artikolu 1 tad-Deċiżjoni 98/161/KE, id-data “31 ta’ Diċembru 2005” hi sostitwita bid-data “31 ta’ Diċembru 2009”Artikolu 2Fl-Artikolu 3 tad-Deċiżjoni 2004/228/KE, id-data “31 ta’ Diċembru 2005” hi sostitwita bid-data “31 ta’ Diċembru 2009”Artikolu 3Fl-Artikolu 3 tad-Deċiżjoni 2004/295/KE, id-data “31 ta’ Diċembru 2005” hi sostitwita bid-data “31 ta’ Diċembru 2009”Artikolu 4Din id-Deċiżjoni hi indirizzata lir-Renju ta’ l-Olanda, ir-Renju ta’ Spanja u r-Repubblika Taljana.Magħmula fi Brussell,Għall-KunsillIl-President [1] ĠU L 145, tat-13.6.1977, p.1. Id-Direttiva kif emendata l-aħħar bid-Direttiva 2004/66/KE(ĠU L 168, ta’ l-1.5.2004, p. 35).[2] ĠU C [...], [...], p. [...].[3] ĠU L 53, ta’ l-24.2.1998, p. 19. Id-Deċiżjoni kif emendata l-aħħar bir-Regolament Nru 2004/514/KE (ĠU L 219, tad-19.6.2004, p. 11).[4] ĠU L 70, tad-9.3.2004, p. 37.[5] ĠU L 97, ta’ l-1.4.2004, p. 63.[6] ĠU L 172, tat-12.7.2000, p. 24[7] ĠU L 219, tad-19.6.2004, p. 11.[8] KOM(2005) 89.


|

52010PC0247

 Proposta għal deċiżjoni tal-Kunsill dwar il-konklużjoni tal-Ftehim bejn l-Unjoni Ewropea u r-Repubblika tal-Indoneżja dwar ċerti aspetti tas-servizzi tal-ajru (ippreżentata mill-Kummissjoni)  /* KUMM/2010/0247 finali - NLE 2010/0132 */

	[pic] | IL-KUMMISSJONI EWROPEA |Brussel 26.5.2010KUMM(2010)247 finali2010/0132 (NLE)Proposta għalDEĊIŻJONI TAL-KUNSILLdwar il-konklużjoni tal-Ftehim bejn l-Unjoni Ewropea u r-Repubblika tal-Indoneżja dwar ċerti aspetti tas-servizzi tal-ajru(ippreżentata mill-Kummissjoni)MEMORANDUM TA’ SPJEGAZZJONI1. Kuntest tal-proposta |110 | Raġunijiet u għanijiet tal-proposta B’segwitu għas-sentenzi tal-Qorti tal-Ġustizzja fl-hekk imsejħa kawżi “Open Skies”, fil-5 ta’ Ġunju 2003, il-Kunsill ta mandat lill-Kummissjoni biex tiftaħ negozjati ma’ pajjiżi terzi dwar il-bdil ta’ ċerti dispożizzjonijiet fi ftehimiet eżistenti bi ftehim fuq livell tal-Unjoni[1] (il-“mandat orizzontali”). L-għanijiet ta’ ftehimiet ta’ dan it-tip huma li jagħtu aċċess mhux diskriminatorju lit-trasportaturi bl-ajru kollha tal-Unjoni Ewropea għar-rotot tal-ajru bejn l-Unjoni Ewropea u pajjiżi terzi, u sabiex il-ftehimiet bilaterali bejn l-Istati Membri tal-Unjoni Ewropea u pajjiżi terzi dwar is-servizzi tal-ajru jinġiebu f'konformità mal-liġi Unjoni Ewropea. |120 | Kuntest ġenerali Ir-relazzjonijiet fil-qasam tal-avjazzjoni internazzjonali bejn l-Istati Membri tal-Unjoni Ewropea u pajjiżi terzi tradizzjonalment kienu rregolati permezz ta' ftehimiet bilaterali bejn l-Istati Membri tal-Unjoni Ewropea u pajjiżi terzi dwar is-servizzi tal-ajru, permezz tal-Annessi għat-tali ftehimiet u permezz ta' arranġamenti oħrajn bilaterali jew multilaterali b’rabta ma' dan. Il-klawżoli tradizzjonali ta’ deżinjazzjoni fil-ftehimiet bilaterali tal-Istati Membri dwar is-servizzi tal-ajru jiksru l-liġi tal-Unjoni Ewropea. Jagħtu lok lill-pajjiż terz li jirrifjuta, jirtira jew jissospendi l-permessi jew l-awtorizzazzjonijiet ta' trasportatur tal-ajru li kien iddeżinjat minn Stat Membru tal-Unjoni Ewropea iżda li mhux proprjetà sostanzjali ta’ dak l-Istat Membru jew taċ-ċittadini tiegħu u kkontrollat effettivament minnhom. Instab li dan jikkostitwixxi diskriminazzjoni kontra t-trasportaturi bl-ajru tal-Unjoni Ewropea li, filwaqt li jkunu stabbiliti fit-territorju ta' Stat Membru, ikunu proprjetà ta' ċittadini ta' Stat Membru ieħor u kkontrollati minnhom. Dan imur kontra l-Artikolu 49 tat-Trattat dwar il-Funzjonament tal-Unjoni Ewropea li jiggarantixxi liċ-ċittadini, ta' Stati Membri tal-Unjoni Ewropea, li jkunu eżerċitaw il-libertà tagħhom tal-istabbiliment, l-istess trattament fl-Istat Membru ospitanti bħal dak mogħti liċ-ċittadini ta’ dak l-Istat Membru. Hemm kwistjonijiet oħra, bħat-tassazzjoni jew it-tariffi fuq il-fjuwil tal-avjazzjoni introdotti minn trasportaturi tal-ajru minn pajjiżi terzi fuq rotot fl-UE, fejn għandha tiġi żgurata l-konformità mal-liġi tal-Unjoni Ewropea billi jiġu emendati jew ikkomplementati d-dispożizzjonijiet eżistenti fil-ftehimiet bilaterali bejn l-Istati Membri tal-Unjoni Ewropea u l-pajjiżi terzi dwar is-servizzi tal-ajru. |130 | Dispożizzjonijiet eżistenti fil-qasam tal-proposta Id-dispożizzjonijiet tal-Ftehim jieħdu post jew jikkomplementaw id-dispożizzjonijiet eżistenti fi 18-il ftehim bilaterali bejn l-Istati Membri u r-Repubblika tal-Indoneżja dwar is-servizzi tal-ajru. |140 | Konsistenza mal-politiki u l-għanijiet l-oħra tal-Unjoni Il-Ftehim se jgħin biex tintlaħaq mira fundamentali tal-politika tal-Unjoni Ewropea dwar l-avjazzjoni esterna billi jġib il-ftehimiet bilaterali eżistenti dwar is-servizzi tal-ajru konformi mal-liġi tal-Unjoni Ewropea. |2. Konsultazzjoni mal-partijiet interessati u valutazzjoni tal-impatt |Konsultazzjoni mal-partijiet interessati |211 | Metodi ta’ konsultazzjoni, setturi ewlenin indirizzati u profil ġenerali ta' dawk li ħadu sehem fil-konsultazzjoni Matul in-negozjati, ġew ikkonsultati sew l-Istati Membri tal-Unjoni Ewropea kif ukoll l-industrija. |212 | Sommarju tat-tweġibiet u ta’ kif tqiesu Il-kummenti li saru mill-Istati Membri tal-Unjoni Ewropea u l-industrija ġew ikkunsidrati. |3. Elementi legali tal-proposta |305 | Sommarju tal-azzjoni proposta Skont il-mekkaniżmi u d-direttivi fl-Anness għall-“mandat orizzontali”, il-Kummissjoni nnegozjat ftehim mar-Repubblika tal-Indoneżja li jissostitwixxi ċerti dispożizzjonijiet fil-ftehimiet bilaterali eżistenti bejn l-Istati Membri tal-Unjoni Ewropea u r-Repubblika tal-Indoneżja dwar is-servizzi tal-ajru. L-Artikolu 2 tal-Ftehim jieħu post il-klawżoli tradizzjonali tad-deżinjazzjoni bi klawżola ta' deżinjazzjoni Komunitarja, li tippermetti lit-trasportaturi bl-ajru kollha tal-Unjoni Ewropea li jibbenefikaw mid-dritt tal-istabbiliment. L-Artikolu 4 jikkonċerna t-tassazzjoni tal-fjuwil tal-avjazzjoni, kwistjoni li ġiet armonizzata permezz tad-Direttiva tal-Kunsill 2003/96/KE li tirristruttura l-qafas tal-Komunità dwar tassazzjoni fuq prodotti tal-enerġija u tal-elettriku, partikolarment l-Artikolu 14(2) tagħha. L-Artikolu 5 jsolvi konflitti potenzjali mar-regoli tal-Unjoni Ewropea dwar il-kompetizzjoni. |310 | Bażi legali L-Artikoli 100(2), 218(5) u 218(6)(a) tat-Trattat TFUE. |329 | Prinċipju tas-sussidjarjetà Il-proposta hija msejsa kollha kemm hi fuq il-“mandat orizzontali" mogħti mill-Kunsill b'kunsiderazzjoni tal-kwistjonijiet koperti mil-liġi tal-Unjoni Ewropea u l-ftehimiet bilaterali dwar is-servizzi tal-ajru. |Prinċipju tal-proporzjonalità Il-Ftehim se jemenda jew jikkumplementa d-dispożizzjonijiet fil-ftehimiet bilaterali dwar is-servizzi tal-ajru sal-punt neċessarju biss ħalli tiġi żgurata l-konformità mal-liġi tal-Unjoni Ewropea. |L-għażla tal-istrumenti |342 | Il-Ftehim bejn l-Unjoni Ewropea u r-Repubblika tal-Indoneżja huwa l-aktar strument effiċjenti biex il-ftehimiet bilaterali eżistenti kollha bejn l-Istati Membri tal-Unjoni Ewropea u r-Repubblika tal-Indoneżja dwar is-servizzi tal-ajru jinġiebu konformi mal-liġi tal-Unjoni Ewropea. |4. Implikazzjoni baġitarja |409 | Din il-proposta ma għandha l-ebda implikazzjoni għall-baġit tal-Unjoni Ewropea. |5. Tagħrif supplimentari |510 | Simplifikazzjoni |511 | Il-proposta tipprovdi għas-simplifikazzjoni tal-leġiżlazzjoni. |512 | Id-dispożizzjonijiet rilevanti tal-ftehimiet bilaterali bejn l-Istati Membri tal-Unjoni Ewropea u r-Repubblika tal-Indoneżja dwar is-servizzi tal-ajru se jinbidlu ma' jew jiġu kkomplementati b'dispożizzjonijiet fi ftehim wieħed tal-Unjoni Ewropea. |570 | Spjegazzjoni dettaljata tal-proposta Skont il-proċedura standard għall-iffirmar u l-konklużjoni ta’ ftehimiet internazzjonali, il-Kunsill huwa mitlub japprova d-deċiżjonijiet dwar l-iffirmar u l-konklużjoni tal-Ftehim bejn l-Unjoni Ewropea u r-Repubblika tal-Indoneżja dwar ċerti aspetti tas-servizzi tal-ajru u jagħżel il-persuni awtorizzati biex jiffirmaw il-Ftehim f'isem l-Unjoni Ewropea. |2010/0132 (NLE)Proposta għalDEĊIŻJONI TAL-KUNSILLdwar il-konklużjoni tal-Ftehim bejn l-Unjoni Ewropea u r-Repubblika tal-Indoneżja dwar ċerti aspetti tas-servizzi tal-ajruIL-KUNSILL TAL-UNJONI EWROPEA,Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 100(2), flimkien mal-Artikolu 218(6)(a) tiegħu,Wara li kkunsidra l-proposta tal-Kummissjoni Ewropea[2],Wara li kkunsidra l-kunsens tal-Parlament Ewropew[3],Billi:(1) Permezz tad-Deċiżjoni tiegħu tal-5 ta’ Ġunju 2003, il-Kunsill awtorizza lill-Kummissjoni tiftaħ negozjati ma' pajjiżi terzi dwar is-sostituzzjoni ta’ ċerti dispożizzjonijiet fil-ftehimiet bilaterali eżistenti bi ftehim fuq livell tal-Unjoni,(2) Il-Kummissjoni nnegozjat, f'isem l-Unjoni Ewropea, Ftehim mar-Repubblika tal-Indoneżja dwar ċerti aspetti tas-servizzi tal-ajru skont il-mekkaniżmi u d-direttivi fl-Anness għad-Deċiżjoni tal-Kunsill tal-5 ta' Ġunju 2003,(3) Il-Ftehim ġie ffirmat f'Isem l-Unjoni Ewropea fil- […], soġġett għall-konklużjonji possibbli tiegħu f'data aktar tard, b'konformità mad-Deċiżjoni …/…/KE tal-Kunsill ta' […],[4],(4) Il-Ftehim għandu jiġi approvat.IDDEĊIEDA KIF ĠEJ:Artikolu 11. Il-Ftehim bejn l-Unjoni Ewropea u r-Repubblika tal-Indoneżja dwar ċerti aspetti tas-servizzi tal-ajru qiegħed jiġi approvat f'isem l-Unjoni.2. It-test tal-Ftehim huwa anness ma’ din id-Deċiżjoni.Artikolu 2Il-President tal-Kunsill huwa awtorizzat jaħtar il-persuna li jkollha s-setgħa li tagħmel in-notifika prevista fl-Artikolu 8(1) tal-Ftehim.Magħmul fi Brussell,Għall-KunsillIl-President [1] Id-Deċiżjoni tal-Kunsill 11323/03 tal-5 ta' Ġunju 2003 (dokument ristrett)[2] ĠU C , , p. .[3] ĠU C , , p. .[4] ĠU C , , p. .


Avviż Legali Importanti

|

52009PC0582

Proposta għal deċiżjoni tal-Kunsill li tawtorizza lir-Repubblika tal-Latvija biex testendi l-applikazzjoni ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud  /* KUMM/2009/0582 finali */

	[pic] | KUMMISSJONI TAL-KOMUNITAJIET EWROPEJ |Brussel 29.10.2009KUMM(2009)582 finaliProposta għalDEĊIŻJONI TAL-KUNSILLli tawtorizza lir-Repubblika tal-Latvija biex testendi l-applikazzjoni ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjudMEMORANDUM TA' SPJEGAZZJONIIL-KUNTEST TAL-PROPOSTA |110 | Ir-raġunijiet għall-proposta u l-objettivi tagħha Skont l-Artikolu 395(1) tad-Direttiva 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (minn hawn ’il quddiem: 'id-Direttiva tal-VAT'), il-Kunsill, billi jaġixxi unanimament fuq proposta mill-Kummissjoni, jista' jawtorizza lil kwalunkwe Stat Membru japplika miżuri speċjali biex jidderoga mid-dispożizzjonijiet ta’ dik id-Direttiva, sabiex jissimplifika l-proċedura tal-ġbir ta' taxxa fuq il-valur miżjud (VAT) jew biex ma jħallix li jseħħu ċerti forom ta' evażjoni jew evitar tat-taxxa. Permezz ta’ ittra rreġistrata mas-Segretarjat Ġenerali tal-Kummissjoni fit-3 ta’ Marzu 2009, ir-Repubblika tal-Latvija (minn hawn ’il quddiem ‘Il-Latvija') talbet awtorizzazzjoni biex tkompli għaddejja b'miżura li tagħti deroga mill-Artikolu 193 tad-Direttiva tal-VAT. Skont l-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħrajn, permezz ta' ittra bid-data tat-22 ta' Settembru 2009, bit-talba magħmula mil-Latvija. Permezz ta' ittra bid-data tal-24 ta' Settembru 2009, il-Kummissjoni nnotifikat lil-Latvija li kellha l-informazzjoni kollha meħtieġa biex tqis it-talba. |120 | Il-kuntest ġenerali Is-suq tal-injam fil-Latvija huwa fil-biċċa l-kbira tiegħu ddominat minn kumpaniji żgħar u minn fornituri individwali, li spiss ikunu negozji tranżitorji li l-amministrazzjoni fiskali ssibha iebsa biex tikkontrollahom u li, għaldaqstant, spiss iservu bħala mezz kif wieħed jevadi t-taxxa. Forma komuni ta’ evażjoni tinvolvi l-fatturazzjoni ta’ provvisti segwita mill-għajbien tal-fornitur mingħajr ma jkun ħallas it-taxxa lill-awtoritajiet tat-taxxa iżda jkun ħalla lill-konsumatur irċevuta ta’ fattura valida għat-tnaqqis tal-VAT. Id-dispożizzjoni proposta tistipula li fil-każ ta' tranżazzjonijiet relatati mal-injam, min jirċievi l-prodotti u s-servizzi jkun, taħt ċerti ċirkustanzi, il-persuna responsabbli li tagħti kont għall-VAT. Din id-dispożizzjoni tidderoga mir-regola ġenerali tal-Artikolu 193 tad-Direttiva tal-VAT, li tistipula li huwa l-fornitur tal-prodotti jew tas-servizzi li huwa responsabbli għall-ħlas tal-VAT lill-awtoritajiet tat-taxxa. Fil-prattika, ir-riżultat ta' dan hu li l-fornitur tal-prodotti ma jiċċarġjax il-VAT lill-klijent tiegħu jekk il-klijent ikun jikkwalifika bħala persuna taxxabbli għall-finijiet tal-VAT. Tali klijent, dment li jkollu dritt sħiħ għat-tnaqqis, jiddikjara u fl-istess ħin inaqqas il-VAT li jikkorrispondi mal-provvista; b'hekk ma jsir l-ebda ħlas effettiv tal-VAT lit-Teżor. Din il-miżura ta' deroga (li tidderoga mis-Sitt Direttiva (Direttiva tal-Kunsill 77/388/KEE tas-17 ta' Mejju 1977 dwar l-armonizzazzjoni tal-liġijiet tal-Istati Membri fir-rigward tat-taxxi fuq il-fatturat – Sistema komuni tat-taxxa fuq il-valur miżjud; bażi unformi għall-valutazzjoni (ĠU L 145, 13.6.1977), li kienet applikabbli dak iż-żmien u li, mingħajr modifikazzjoni sostanzjali fil-kontenut, daħlet minflokha d-Direttiva tal-VAT) fil-bidu ngħatat fl-Att tal-Adeżjoni (ĠU L 236, 23.9.2003, p. 33) u, b'mod iktar preċiż, fil-Kapitolu 7, punt 1(b) tal-Anness VIII għal perjodu li ntemm fit-30 ta' April 2005. Sussegwentement, il-miżura ġiet estiża sal-31 ta' Diċembru 2009 permezz tad-Deċiżjoni tal-Kunsill 2006/42/KE tal-24 ta' Jannar 2006 (ĠU L 25, 28.1.2006, p. 31). Il-Kummissjoni tifhem li s-sitwazzjoni u l-fatti, li fuqhom kienet imsejsa d-deroga tal-bidu, għadhom hemm u li d-deroga ta' qabel ippermettiet lil-Latvija tnaqqas ir-riskju tal-evażjoni tal-VAT u tissimplifika l-proċedura biex timponi t-taxxa fis-suq tal-injam. Għaldaqstant, jeħtieġ li d-deroga tingħata għal perjodu limitat ieħor. |141 | Konsistenza mal-politiki u l-miri l-oħrajn tal-Unjoni Mhux applikabbli. |KONSULTAZZJONI MAL-PARTIJIET INTERESSATI U L-VALUTAZZJONI TAL-IMPATT |Konsultazzjoni mal-partijiet interessati |219 | Mhux rilevanti. |Ġbir u użu tal-kompetenza |229 | Ma kienx hemm bżonn ta' għarfien espert estern. |230 | Valutazzjoni tal-impatt Il-proposta ta' Deċiżjoni għandha l-għan li tissielet kontra l-evażjoni tal-VAT fis-suq tal-injam tal-Latvija u li tissimplifika l-impożizzjoni tat-taxxa, u għalhekk jista' jkollha impatt pożittiv. Madankollu, minħabba l-ambitu ristrett tad-deroga u l-applikazzjoni limitata fiż-żmien, fi kwalunkwe każ l-impatt se jkun limitat. |L-ELEMENTI LEGALI TAL-PROPOSTA |305 | Sommarju tal-azzjoni proposta Awtorizzazzjoni għal-Latvija biex testendi l-applikazzjoni ta’ miżura li tidderoga mill-Artikolu 193 tad-Direttiva tal-VAT fir-rigward tal-użu ta' mekkaniżmu ta’ reverse charge għal tranżazzjonijiet fl-injam. |310 | Bażi legali L-Artikolu 395 tad-Direttiva tal-VAT. |329 | Il-prinċipju tas-sussidjarjetà Skont l-Artikolu 395 tad-Direttiva tal-VAT, Stat Membru li jkun jixtieq idaħħal miżuri ta' deroga mill-imsemmija Direttiva jrid jikseb awtorizzazzjoni mill-Kunsill, li tieħu l-forma ta' Deċiżjoni tal-Kunsill. Il-proposta, għalhekk, tikkonforma mal-prinċipju tas-sussidjarjetà. |Il-prinċipju tal-proporzjonalità Il-proposta tikkonforma mal-prinċipju tal-proporzjonalità għar-raġuni(jiet) li ġejja/in. |331 | Id-Deċiżjoni tikkonċerna awtorizzazzjoni konċessa lil Stat Membru wara talba li għamel hu stess u ma tikkostitwixxi l-ebda obbligu. |332 | Minħabba l-ambitu limitat tad-deroga, il-miżura speċjali hija proporzjonata mal-għan iffissat. |L-għażla tal-istrumenti |341 | Skont l-Artikolu 395 tad-Direttiva tal-VAT, deroga mir-regoli komuni tal-VAT hija possibbli biss bl-awtorizzazzjoni tal-Kunsill, li jaġixxi b'mod unanimu fuq proposta mill-Kummissjoni. Barra minn hekk, deċiżjoni tal-Kunsill hija l-iktar strument adattat ladarba tista' tiġi indirizzata lil Stati Membri individwali. |L-IMPLIKAZZJONI BAġITARJA |409 | Il-proposta m'għandha l-ebda implikazzjoni fuq il-baġit tal-Komunità. |TAGħRIF ADDIZZJONALI |Klawżola ta’ valutazzjoni/reviżjoni/terminazzjoni |533 | Il-proposta tinkludi klawżola ta’ tmiem awtomatiku wara l-għeluq tal-perjodu ffissat. |E-4931 |Proposta għalDEĊIŻJONI TAL-KUNSILLli tawtorizza lir-Repubblika tal-Latvija biex testendi l-applikazzjoni ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjudIL-KUNSILL TAL-UNJONI EWROPEA,Wara li kkunsidra t-Trattat li jistabbilixxi l-Komunità Ewropea,Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud[1], u partikolarment l-Artikolu 395(1) tagħha,Wara li kkunsidra l-proposta tal-Kummissjoni,Billi:1.  Permezz ta’ ittra rreġistrata mas-Segretarjat Ġenerali tal-Kummissjoni fit-3 ta’ Marzu 2009, ir-Repubblika tal-Latvija (minn hawn ’il quddiem ‘Il-Latvija') talbet awtorizzazzjoni biex tkompli tapplika miżura li tagħti deroga mid-dispożizzjonijiet tad-Direttiva 2006/112/KE li jirregolaw lill-persuna responsabbli għall-ħlas tal-VAT lill-awtoritajiet tat-taxxa.2.  Skont l-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħrajn bit-talba li saret mil-Latvija permezz ta’ ittra bid-data tat-22 ta’ Settembru 2009. Permezz ta' ittra bid-data tal-24 ta' Settembru 2009, il-Kummissjoni nnotifikat lil-Latvija li kellha f'idejha t-tagħrif kollu li kienet tqisu meħtieġ biex tikkunsidra t-talba.3.  Is-suq tal-injam fil-Latvija huwa ddominat minn kumpaniji lokali żgħar u minn fornituri individwali. In-natura tas-suq u n-negozji involuti ħolqu frodi fiskali li l-awtoritajiet tat-taxxa sabuha diffiċli jikkontrollaw. Għaldaqstant, fil-liġi tal-Latvija dwar il-VAT iddaħħlet dispożizzjoni speċjali li tistipula li, fir-rigward tal-operazzjonijiet fl-injam, il-persuna responsabbli li tħallas it-taxxa hija l-persuna taxxabbli li għaliha ssir il-provvista taxxabbli ta’ prodotti u servizzi.4.  Il-miżura tidderoga mill-Artikolu 193 tad-Direttiva 2006/112/KE u tistipula li, bis-sistema interna, il-persuna taxxabbli li tforni prodotti jew servizzi hija normalment responsabbli għall-ħlas tat-taxxa.5.  Il-miżura ġiet awtorizzata qabel fl-Att tal-Adeżjoni tal-2003[2], u b'mod partikulari fil-Kapitolu 7, punt 1(b) tal-Anness VIII tiegħu, u permezz tad-Deċiżjoni tal-Kunsill 2006/42/KE tal-24 ta' Jannar 2006[3] taħt is-Sitt Direttiva 77/388/KE[4] li kienet applikabbli dak iż-żmien.6.  Il-Kummissjoni tifhem li s-sitwazzjoni legali u fattwali li ġġustifikat l-applikazzjoni kurrenti tal-miżura ta’ deroga inkwistjoni ma nbidlitx u għadha teżisti. Għalhekk, ikun xieraq li l-Latvija tiġi awtorizzata tapplika l-miżura matul perjodu limitat ieħor.7.  Id-deroga mhix se tolqot ħażin lir-riżorzi proprji tal-Komunità li jirriżultaw mill-VAT,ADOTTA DIN ID-DEĊIŻJONI:Artikolu 1Permezz ta' deroga mill-Artikolu 193 tad-Direttiva 2006/112/KE, il-Latvija hija awtorizzata li tissokta tispeċifika lir-riċevitur bħala l-persuna responsabbli biex tħallas il-VAT fil-każ tal-operazzjonijiet fl-injam mill-1 ta' Jannar 2010 sal-31 ta' Diċembru 2012.Artikolu 2Din id-Deċiżjoni hija indirizzata lir-Repubblika tal-Latvija.Magħmula fi Brussell,Għall-KunsillIl-President [1] ĠU L 347, 11.12.2006, p.1[2] ĠU L 236, 23.9.2003, p. 33.[3] ĠU L 25, 28.1.2006, p. 31.[4] ĠU L 145, 13.6.1977.